KZN-plaasmoord: Egpaar op hul plaas doodgeskietArgieffoto Nico en Mercia Lens is Woensdagmiddag op hul plaas in die Paulpietersburg-distrik in KwaZulu-Natal doodgeskiet. Nico en Mercia, albei in hul vyftigs, het op die plaas Elim tussen Paulpietersburg en Utrecht met beeste geboer. Eugene van Aswegen, voorsitter van AfriForum se Paulpietersburg-tak, sê die egpaar is omstreeks 17:00 op hul plaas oorval. “Ons vermoed Nico is buite die plaashuis aangeval. Mercia was binne die huis en kon daarin slaag om die paniekknoppie te druk.” Van Aswegen sê toe bure by die egpaar se plaas opdaag, was dit egter reeds te laat. “Nico se liggaam is buite die huis gevind. Hy het ŉ skietwond aan sy kop gehad. Mercia se liggaam is in die huis gevind. Sy is ook geskiet.” Van Aswegen sê verteenwoordigers van AfriForum, bure en die polisie het tot laataand na die moordenaars gesoek. Hy sê niemand is nog in hegtenis geneem in verband met die voorval nie. Volgens Van Aswegen het die moordenaars moontlik met vuurwapens en geld gevlug. “Die kluis was oop en daar was vuurwapens in die sitkamer.” Die Lens-egpaar laat hul dogter, Christine Meyer, agter. Sy woon in Paulpietersburg.